Vyf vas wat Pta-bus glo petrolbom‘n Bus het Woensdag, 5 Oktober 2016, by die Steve Biko-hospitaal in Pretoria uitgebrand Foto: shandus11, Twitter Vyf mense is in hegtenis geneem in verband met die voorval waarin ŉ A Re Yeng-snelbus verlede week in Pretoria glo met petrolbomme bestook en aan die brand gesteek is. Maroela Media het vroeër berig vier passasiers en die busbestuurder is Woensdagmiddag beseer en na ŉ hospitaal geneem toe ŉ brand op ŉ stilstaande bus by die Steve Biko-hospitaal uitgebreek het. Kapt. Bonginkosi Msimango, polisiewoordvoerder, het ná die voorval gesê die brand is glo deur ŉ groep afgedankte busbestuurers gestig. Een persoon is kort ná die voorval in hegtenis geneem wat tot die inhegtenisneming van die ander verdagtes gelei het. Sheila Lynn Senkubuge, burgemeesterskomiteelid vir vervoer, het Dinsdag die inhegtenisnemings verwelkom. “Die polisie het reeds vier van die mense in hegtenis geneem en die vyfde verdagte is onder polisiebewaking in die hospitaal. Dié verdagte is na bewering beseer terwyl die brandstigtingdaad gepleeg is,” het Senkubuge gesê. Sy het gewaarsku dat misdade teen die mense van Pretoria en skade aan private en munisipale eiendom tot kriminele vervolging sal lei. “Ons verwag dat die regstelsel met hierdie brandstigters sal afreken en hul bedoelings met die betreurenswaardige dade ontbloot.”